AlexejDobrolubov/national_council_slovak_2010 huggingface dataset:
24. schôdza NR SR - 2.deň - B. popoludní
Dátum: 2021-02-25
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

117. Ďakujem za slovo. Pán minister, ja som veľmi rád, že ste na pôde parlamentu otvorili aj ten duchovný rozmer, ktorý sa prejavuje v tejto kríze. A veľmi dobre ste apelovali na opozičných poslancov, ktorí sa dnes mnohí hlásia ku kresťanstvu. Mnohí sociálni politici, ako ste už uviedli, sedia v prvých laviciach počas pútí, počas rôznych cirkevných sviatkov. A pozrime sa, čo robia dnes, keď je národ ťažko skúšaný? Rozoštvávajú ľudí. Vnášajú do spoločnosti hnev, nenávisť a zlosť. Toto je kresťanstvo, páni, podľa vás? Keď národ trpí? Preto chcem aj z tohto miesta poprosiť kresťanských politikov, aby veľmi vážili svoje slová a naozaj beriem, keď je konštruktívna kritika, to je okej, ale za to, ak budeme rozoštvávať ľudí proti sebe, všetci si to odnesieme. Ďakujem pekne.
24. schôdza NR SR - 2.deň - B. popoludní
Dátum: 2021-02-25
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

67. Ďakujem za slovo, pán predsedajúci. Pán poslanec Blaha, bral by som vaše slová možno z úst niekoho iného, ak by sa tu postavil nový človek, ktorý tu nebol predchádzajúcich dvanásť rokov. Vy ste tu, SMER, vládli dosť dlho na to a veľmi dobre viete, už desať rokov vás lekárske organizácie, Slovenská lekárnická komora a ďalšie združenia upozorňovali, že máme nedostatok lekárov, zdravotných sestier 5 000. Nič ste s tým ako vláda a štát nerobili. Aj kvôli tomu je dnes núdzový stav. Taktiež nesiete priamu zodpovednosť za to, čo sa dnes deje v nemocniciach. Vy sa pýtate, prečo je núdzový stav? Práve vaši župani na východnom Slovensku za SMER, vaši poslanci predali pred pár rokmi finančnej skupine všetky nemocnice na východnom Slovensku. Ako dnes chcete manažovať nemocnice na východnom Slovensku, keď všetky vlastní Svet zdravia cez Pentu? Ako ich chcete manažovať? Pán Blaha, veľmi dobre viete, ako sa za vašej vlády tunelovalo zdravotníctvo. CT-čká, nechcem tie kauzy otvárať. Preto sú dnes nemocnice preplnené, pretože peniaze, ktoré mali ísť do zdravotníctva, do rozvoja zdravotníctva, do výstavby nových nemocníc, sa tunelovali za vašej vlády. Preto sú dnes nemocnice preplnené. Pán Blaha, mali by ste sa hanbiť za to vaše vystúpenie. Nemáte morálne právo práve vy kritizovať túto vládu. Ďakujem. (Potlesk.)
24. schôdza NR SR - 2.deň - A. dopoludnia
Dátum: 2021-02-25
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

69. Ďakujem za slovo, pán predsedajúci. Pán Mazurek, musíte si uvedomiť jednu vec, že toto nie je zápas vlády s pandémiou, toto je zápas celého Slovenska s epidémiou. To znamená, nesieme zodpovednosť všetci, nielen vláda, ale aj koaliční a opoziční poslanci. Podstatná, podstatná vec je tá, čo vnášate vy do spoločnosti. Ja som nezachytil jediné rozumné riešenie. Vnášate medzi ľudí len zúfalstvo, beznádej a nenávisť. Rozoštvávate ľudí proti sebe. Keď národ nebude jednotný, tento boj prehráme všetci, uvedomte si to. Nebude prehratý Matovič, vláda. Všetci prehráme. Ja chcem od vás počuť, ako zastaviť mŕtvych ľudí na cintorínoch, ako zastaviť počet pacientov v nemocniciach, toto je teraz kľúčové. A ďalšia vec, má to aj sociálno-ekonomický rozmer. Ľudia teraz doplácajú na prechádzajúce vlády. Čo sa stalo v uplynulých rokoch? Bola tu vláda Dzurindu, ľudia si uťahovali opasky, prichádzali reformy, čakali, že bude lepšie, no nebolo. Prišlo tu dvanásť rokov Ficovej vlády, sociálny štát, ktorý poskytoval výhody len oligarchom, ľudia čakali, že sa budú mať lepšie, no nebolo. Páni, toto je 877-tisíc ľudí, v roku 2019 bolo, žilo na hranici chudoby na Slovensku. To sú údaje Štatistického úradu. To znamená, že teraz v tejto pandémii sa prehĺbila ešte len viac zlá ekonomická situácia ľudí. Odkryla úplne táto pandémia, aký sociálny štát tu budoval SMER. Ľudia žili z rúk do úst, nemali čo jesť, teraz sa to ukázalo, žili na dlh. Ďakujem. (Potlesk.)
65. schôdza NR SR - 13.deň - B. popoludní
Dátum: 2022-05-24
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

84. Ďakujem, pán predsedajúci. Marián, kto chce hľadať riešenie, nachádza riešenie, kto nechce hľadať riešenie, hľadá príčinu. Celkom nerozumiem, prečo sa nedá nájsť riešenie a kompromis v koalícii na pomoc rodinám. Minister financií Igor Matovič má úprimnú snahu pomáhať rodinám, ktoré sú prioritou programového vyhlásenia našej vlády. Krúžkovné Igora Matoviča výrazne rozšíri možnosti nových krúžkov. Dnes štát prispieva 32 eur za rok a iba na aktivity sietí. Po novom by to malo byť 50 eur mesačne a krúžkov by bolo oveľa viac. Talenty sa nesmú zakopať. Talenty treba rozvíjať. Marián, tento zákon možno nie je z vašej strany dokonalý, keby bola však snaha z tvojej strany upraviť ho, určite by sa našiel kompromis a nemrhali by sme teraz čas na zbytočné rozpravy, ktoré nikam nevedú, a radšej by sme pozerali hokej. SMER hovorí o pomoci rodinám a dôchodcom. Opak je však skutočnosťou, dnes Najvyšší súd rozhodol o nominantovi SMER-u, ktorý vytvoril priestor na korupciu svojim ľuďom. Špeciálny prokurátor Dušan Kováčik je vinný, že pomáhal zločineckej skupine takáčovcov... (Prerušenie vystúpenia predsedajúcim.) Laurenčík, Milan, podpredseda NR SR Pani poslankyňa, prosím, reagujte na predrečníka. Pleštinská, Zita, poslankyňa NR SR Ja len hovorím, že SMER hovorí o pomoci, ale opak je skutočnosťou. My, naopak, myslíme na ekonomiku a rodiny si zaslúžia našu pozornosť. Konečne sa naše sľuby rodinám pretavia do skutkov. Verím, že po prísľube ministerstva financií, ktorý nám bol daný, bude sa rokovať so samosprávami a vyššími územnými celkami.
65. schôdza NR SR - 11.deň - B. popoludní
Dátum: 2022-05-19
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

100. Ďakujem pekne, pán predsedajúci. Pán kolega Fico, samozrejme, že opozícia vyzýva samosprávy k protestom, vyhovuje vám táto situácia vyzývať občanov k nespokojnosti, samosprávu ku štrajkom. Na druhej strane tvrdíte, že treba občanom kompenzovať zvýšenie cien energií, zdražovanie potravín. Vaša vláda zvýšila rodinné prídavky o pár centov, my chceme dať rodinám s deťmi oveľa viac, pretože si myslíme, že práve rodiny sú tie, ktoré majú najviac zvýšené výdavky. Sľúbili sme ľuďom prorodinné opatrenia a my ich napĺňame. Najväčší problém tohto balíčka pomoci rodinám pre vás je asi ten, že prišiel s ním Igor Matovič. Poslanci Národnej rady Slovenskej republiky, ktorí sme súčasťou samosprávy, aj dnes sme veľmi intenzívne rokovali so zástupcami ministerstva financií, ktorí nás ubezpečili, že pre opatrenia na pomoc rodinám nebudú mať samosprávy nižšie príjmy, naopak príjmy miest a obcí budú naďalej rásť aj v tomto roku nad úroveň rozpočtov a porastú aj v nasledujúcich rokoch. Aj po prijatí opatrení na pomoc rodinám budú príjmy z dane z príjmov fyzických osôb vyššie oproti pôvodne rozpočtovaným 3,442 mld. eur, pričom vzrastú na 3,531 mld. eur. V ďalších rokoch porastú na 3,584 mld. eur v roku 2023, 3,605 mld. eur v roku 2024 a 3,872 mld. eur v roku 2025. Ministerstvo financií je pripravené rokovať a očakáva individuálne kvantifikácie dotknutých miest a obcí. Odpustí obciam z návratných pôžičiek, keď to bude potrebné. Organizácie podpory života a rodiny vítajú tento balíček prorodinných návrhov zákona a vyzývajú nás, poslancov Národnej rady Slovenskej republiky, aby sme ho schválili. (Prerušenie vystúpenia časomerom.)
65. schôdza NR SR - 9.deň - B. popoludní
Dátum: 2022-05-10
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

104. Ďakujem, pán predsedajúci. Ja by som sa tiež chcela zastať tohto zákona. A keďže máme spojené voľby do obecných zastupiteľstiev aj do VÚC-iek, tak časový priestor je veľmi zúžený, pretože voľby by mali byť pravdepodobne 22. októbra a my potrebujeme, aby ten zákon bol účinný. A vzhľadom na to, že mimoriadne situácie si vyžadujú aj mimoriadne riešenia, tak navrhuje sa, aby bolo umožnené hlasovať v spojených voľbách aj voličom, ktorým bola nariadená izolácia alebo karanténa, avšak špeciálnym spôsobom, tak aby bola zabezpečená ochrana verejného zdravia. Máme tam aj časový priestor, takže už nie je možné čakať a myslím si, že kto chce podvádzať, bude podvádzať, ale zatiaľ ja nemám taký dojem, že by vlastne v týchto komisiách boli takí ľudia, ktorí budú podvádzať, pretože sa to dá potom zistiť iným spôsobom. Takže ja si myslím, že musíme byť pripravení, pretože aj keď nenosíme rúška, aj keď sa tešíme, že žijeme normálny život, ako to bolo pred pandémiou, tak, ako sa hovorí ľudovo, čert nespí a môže nás skutočne tá pandémia prekvapiť a potom budeme vlastne kritizovaní za to, že sme neumožnili ľuďom, ktorí vlastne boli pozitívni na COVID-19, prípadne boli v karanténe, voliť.
65. schôdza NR SR - 9.deň - B. popoludní
Dátum: 2022-05-10
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

78. Ďakujem, Jožko, za tebe vlastný emotívny príhovor, rovnako ako ty, aj ja som si pozorne vypočula príhovor prezidenta Ukrajiny Volodymyra Zelenského, ktorý sa nám dnes prihovoril formou telemostu. Príhovor bol veľmi smutný, ale jasný a odhodlaný vyviesť Ukrajinu z vojny v boji za slobodu. Keby som mohla zareagovať na jeho príhovor, určite by som mu povedala, že na Slovensku má spojenca, ktorý bude pomáhať Ukrajine, aby vyšla z tejto vojny ako víťaz a Rusko ako porazený. Nesmieme poľaviť v pomoci Ukrajine, zahnať ruskú armádu tam, kde bola pred 24. februárom. Ako podpredsedníčka Výboru Národnej rady Slovenskej republiky pre európske záležitosti sa budem vždy zasadzovať za európsku perspektívu Ukrajiny. Ďakujem.
65. schôdza NR SR - 9.deň - B. popoludní
Dátum: 2022-05-10
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

48. Ďakujem pekne, pán predsedajúci. Veľmi správne si, Anka, poznamenala vo svojom vystúpení, že nemôžeme sa nečinne dívať. V troskách domu v ukrajinskom meste Izjum boli nájdené telá 44 civilistov. Život v podzemí, voda z mlák a masové hroby, aj tak vyzerá dnes život na východnej Ukrajine. V Charkove bolo zničených asi tisíc budov. Sedemsto z nich sú bytové domy. Desať miliónov Ukrajincov v dôsledku vojny opustilo Ukrajinu. Život na Ukrajine sa zmenil na nočnú moru. Keď počúvame prejav ruského prezidenta Vladimíra Putina, 9. mája na vojenskej prehliadke na Červenom námestí v Moskve vyhlásil, že ruská vojenská operácia na Ukrajine bola správnym rozhodnutím. Spomínal na hrdinov Veľkej vlasteneckej vojny a vysvetľoval dôvody vojenskej operácie v Donbase. Pondelkový prejav potvrdil základný problém celej agresie voči Ukrajine. Rusko odmieta právo nášho suseda na nezávislosť, suverenitu a naďalej pošliapava základné princípy medzinárodného práva. Presne tak, Anička, nesmieme sa na to len tak nečinne dívať, a preto je potrebné, aby sme to v uznesení vyjadrili. Ďakujem.
65. schôdza NR SR - 9.deň - B. popoludní
Dátum: 2022-05-10
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

16. Ďakujem, pán predsedajúci. Andrej, veľmi sa teším tvojmu jasnému postoju k situácii na Ukrajine, je pre mňa nádejou, že mladá generácia pochopila situáciu na Ukrajine. 24. február 2022 sa hlboko zapísal do našej histórie ako deň, keď vojna, o ktorej sme sa iba učili v dejepise, sa stala strašnou a nepochopiteľnou realitou. Zabíjanie nevinného obyvateľstva, matiek a detí, ničenie obydiel, sídiel, miest a dedín na Ukrajine je pre mňa nepochopiteľné a ma doháňa k slzám. Niekedy sme hovorili "mier svetu", bolo to však možno také jasné prianie a nevedeli sme, čo to skutočne znamená, a preto dnes silno volám: Mier Ukrajine, mier svetu, nie ruskému agresorovi. Súhlasím a podporujem predložené uznesenie.
65. schôdza NR SR - 7.deň - B. popoludní
Dátum: 2022-05-05
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

242. Ďakujem, pán predsedajúci. Kolega Martin Čepček, vieš, že v klube OĽANO máme liberálov a konzervatívcov. K tejto téme máme rozdielne názory. Ja som kresťanský demokrat a som za ochranu života od počatia až po smrť. V klube máme diskusie na túto tému a hľadáme riešenia, ktoré by sa dali akceptovať celým klubom. Treba brať do úvahy, že náš parlament je rozdelený. Videli sme to na predkladanom zákone Anky Záborskej, ktorý neprešiel o jeden hlas. Diskusia k tejto téme je vždy veľmi emotívna. Podobné diskusie však prebiehajú aj v iných členských krajinách a som za hľadanie spoločnej cesty. Potratové zákony sa výrazne líšia naprieč Európskou úniou od úplného zákazu, možnosť absolvovať ho v istých prípadoch, až po úplnú voľnosť pre ženy sa rozhodnúť, či ho podstúpia alebo nie. Jedine Malta, Andorra, San Maríno uplatňujú prísnejšiu potratovú legislatívu ako Poľsko. Ak sa žena rozhodne pre predčasné ukončenie tehotenstva napríklad na Malte, hrozí jej trojročné väzenie. Náš parlament bude môcť prijímať takéto zákony, až keď bude konzervatívny a závisí to, samozrejme, od voličov. Ďakujem pekne.
65. schôdza NR SR - 7.deň - B. popoludní
Dátum: 2022-05-05
Poslanec: Pleštinská, Zita (OĽANO)
Druh vystúpenia: Vystúpenie v rozprave

28. Veľmi pekne ďakujem, pán minister, za odpoveď, aj keď je negatívna. Vieme, že cesta I. triedy I/68 spája Mníšek nad Popradom a mesto Prešov a tvorí tak hlavný komunikačný koridor severnej časti prešovského samosprávneho kraja. Je tiež súčasťou cestnej siete Slovenska v smere sever - juh a plní dôležitú úlohu v rámci vnútroštátnej a medzinárodnej prepravy. Spája totiž Slovensko a Poľsko a je dopravne veľmi zaťažená. Úsekom denne prechádza okolo 10-tisíc aut. Som vďačná ministerstvu dopravy, že už dva roky sa pracuje na výstavbe obchvatu obce Plavnica v Staroľubovnianskom okrese. Sama to sledujem veľmi pozorne. Odklonením tranzitnej dopravy z obce by sa malo znížiť aj dopravné zaťaženie a zvýšiť nielen bezpečnosť motoristov, ale aj domácich obyvateľov. Tento projekt je v hodnote viac ako 34 mil. eura. Financuje ho Slovenská správa ciest z nenávratného finančného príspevku z Operačného programu integrovaná infraštruktúra. No predpokladaný termín ukončenia prác je naplánovaný na rok 2023 a verím, že ho, pán minister, spolu otvoríme. Ale aj napriek tomu veľká prosba, že aspoň tie havarijné úseky tohto úseku I/68 cesty Plavnica, Hromoš, Plaveč, Ľubotín by bolo nutné opraviť, pretože skutočne tá cesta je tam veľmi problematická. Chodí tam veľa turistov či na Ľubovniansky hrad, Plavecký hrad, takže aspoň taká prosba, že tie havarijné úseky a vlastne tie priehlbiny, ktoré sú v rámci tohto úseku, či by sa nedali opraviť a potom, samozrejme, uvidíme po ukončení obchvatu Plavnice, že či sa nenájdu finančné prostriedky aj na realizáciu tohto úseku. Ďakujem pekne.
65. schôdza NR SR - 3.deň - B. popoludní
Dátum: 2022-04-28
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

211. Chcem oceniť a veľmi pekne ti poďakovať, Juraj, za tvoje vystúpenie. Vniesol si taký opäť pokoj a vysvetlenie do tejto rozpravy plnej nenávisti a osočovania nás koaličných politikov. Chcem ubezpečiť kolegov z opozície, že nie som žiaden neschopák z ulice bez vzdelania. Mám vysokoškolské vzdelanie ukončené na prestížnej budapeštianskej univerzite, Fakulte architektúry, a mám aj svoj bohatý politický príbeh a ty si to, Juraj, tiež potvrdil. Si právnik s ukončeným vysokoškolským vzdelaním a doktorátom. Potvrdzujem tvoje slová, Juraj, my nemáme žiadne krvavé oči, my len vyslovujeme súhlas s väzobným stíhaním. Až súdy rozhodnú, či kolega poslanec Fico na žiadosť prokurátora pôjde, alebo nepôjde do väzby.
64. schôdza NR SR - 1.deň - B. popoludní
Dátum: 2022-04-27
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

62. Ďakujem, pán predsedajúci. Pani kolegyňa poslankyňa Saková, vo svojom vystúpení ste povedali, že keď minister vnútra Roman Mikulec vo svojej funkcii zotrvá, budeme rukojemníkmi toho, čo sa na ministerstve vnútra deje. Pani Saková, vy viete, čo sa na ministerstve vnútra deje? Práve toto ja vytýkam pánovi ministrovi, že na postoch na ministerstve nechal vašich ľudí, ktorých ste tam vy dosadili. Práve títo ľudia vo svojich pozíciách zlyhali, ukázalo sa to hlavne na odbore krízového riadenia, ktoré nezvládlo situáciu na hraniciach po vypuknutí vojny na Ukrajine. Keby ich pán minister Mikulec okamžite po svojom nástupe vymenil, nemusel by vysúťažiť externú firmu, ktorú mu teraz vytýkate. Nie je vôbec prekvapujúce, že sa opozícia snaží odvolať ministra vnútra, keď polícia vyšetruje jej nominantov. Ministrovi vnútra je možné vyčítať čokoľvek, ale že sa skutočne začala stíhať aj korupcia na najvyšších miestach, na čo sme čakali roky, je jeden z hlavných volebných sľubov, ktoré minister splnil, rovnako rozviazanie rúk policajtov a vyšetrovateľov. Ďakujem.
65. schôdza NR SR - 1.deň - B. popoludní
Dátum: 2022-04-26
Poslanec: Pleštinská, Zita (OĽANO)
Druh vystúpenia: Vystúpenie v rozprave

56. Vážený pán predsedajúci, vážené kolegyne poslankyne, vážení kolegovia poslanci, chcela by som ubezpečiť kolegov, že nikto si tu neuzurpuje nejako, akože sme najmúdrejší, ale skutočne na základe tých, tej praxe, ktorú sme vlastne dlhé roky robili, tak sme sa snažili ten zákon vylepšiť a podľa, nehovorím, že ten zákon bol zlý, ale bol možno neaplikovateľný na tie podmienky Slovenska. A všetci poslanci, ktorí vlastne tvorili alebo vylepšovali ten zákon, tak si neuzurpujú, teda že nie sú najmúdrejší, ale skutočne, ako na základe tých svojich skúseností ten zákon vylepšili tak, aby sa dal vlastne aplikovať v praxi. Máme tu jednu technickú pripomienku, v spoločnej správe máme bod 104 a bod 109, ktorý je identický, a z toho dôvodu by som navrhla, aby sme bod 109 vyňali zo spoločnej správy. Ďakujem pekne.
65. schôdza NR SR - 1.deň - B. popoludní
Dátum: 2022-04-26
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

47. Ďakujem kolegovi Jožkovi Lukáčovi, nášmu predsedovi výboru, za prednesenie tohto pozmeňujúceho návrhu. Tiež môžem konštatovať, že bol odsúhlasený pánom predkladateľom. A ešte raz by som teda chcela vyzdvihnúť prácu parlamentnej legislatívy, pani kolegyni, ktorá sedí tu v tomto pléne, že skutočne v tej hektickej chvíli a hektickej dobe, skutočne sme chceli kolegov ušetriť od dlhého pozmeňovacieho návrhu, ktorý by sme možno čítali tu tri-štyri hodiny, a sme ho vlastne dali do výboru a takto sme vlastne ušetrili možno našim kolegom prečítanie tohto dlhého pozmeňujúceho návrhu, a tak len vlastne týmito drobnými úpravami, ktoré ešte sme v podstate zakomponovali. No a takisto kolegyne naše vo výbore pre verejnú správu a regionálny rozvoj mali, mali hektické chvíle, takže chcela by som sa poďakovať, že sme to všetko nejakým spôsobom zvládli.
65. schôdza NR SR - 1.deň - B. popoludní
Dátum: 2022-04-26
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

43. Ďakujem, pán predsedajúci. Chcela by som poďakovať kolegovi Karahutovi za prednesený pozmeňujúci návrh, ten je, myslím, už diskutovaný a schválený aj pánom, pánom podpredsedom, navrhovateľom tohto, týchto zákonov. Možno by som chcela tak ubezpečiť, že vlastne máme tam posun účinnosti zákona o územnom plánovaní a zákona o výstavbe až od apríla 2024 a dovtedy určite sa ešte nájde veľa, veľa vecí, ktoré bude treba vyriešiť, hlavne s tým súvisiace zákony, ktoré sa vlastne zmenou tejto legislatívy budú musieť upraviť a zmeniť. Takisto je to aj zákon o hlavnom meste Bratislava, kde sa potom presne určí, že kto bude vydávať záväzné stanoviská. Takže ja verím, že vlastne aj takýmto spôsobom budú uspokojení aj tí kolegovia, ktorí mali hlavne k tomuto bodu svoje pripomienky. Takže účinnosť zákona je od apríla 2024, akurát zákon, teda vytvorí sa úrad už v júni 2022, takže bude mať priestor na to, aby hľadal ešte veci, ktoré treba vylepšiť, aby skutočne keď príde k implementácii tohto, týchto zákonov, boli sme tak pripravení, aby nevznikli vlastne nejaké problémy v praxi. Ďakujem pekne.
65. schôdza NR SR - 1.deň - B. popoludní
Dátum: 2022-04-26
Poslanec: Pleštinská, Zita (OĽANO)
Druh vystúpenia: Vystúpenie s faktickou poznámkou

39. Ďakujem, pán predsedajúci. Tiež by som sa chcela poďakovať za všetko, čo moji kolegovia a takisto opozícia povedala k tomuto zákonu. Skutočne, tá práca bola veľmi náročná, zložitá. Chcela by som poďakovať aj kolegyni Anke Zemanovej za SaS, čiže bola tam vlastne taká široká, široká diskusia, snažili sme sa vlastne zakomponovať všetky pripomienky, takisto aj kolegyni Pivkovej, a takisto môjmu tímu a mojim kolegom, ktorí vlastne pomáhali a prinášali rozličné podnety z regiónov, ktoré sme sa snažili, a tie obavy, lebo vždycky, samozrejme, keď sa tvorí nová legislatíva, tak sú od nej veľké očakávania, ale aj veľké obavy, ako sa bude implementovať v praxi. No vlastne zákon stavebný, päťdesiatka z roku ´76, platí už skoro 45 alebo možno už viac rokov, bol 33-krát novelizovaný. Bol pokus vlastne novelizovať ho veľkou novelou ešte za čias pána ministra Počiatka. Bol schválený vlastne v prvom čítaní a potom z druhého čítania bol schválený. A po preštudovaní tejto novely som vlastne bola taká prekvapená, lebo tá novela stavebného zákona bola dobre spracovaná, takže zrejme asi developeri a vlastne tí ľudia, ktorí možno nechceli tú zmenu, tak bojovali proti nej. A preto aj, samozrejme, pri týchto troch zákonoch, ktoré sme vlastne robili, tak bola práca veľmi, veľmi ťažká len z toho dôvodu, že sme vlastne všetky tie obavy, či ZMOS-u, či Únie miest, či všetkých týchto profesných organizácií, ktoré podnikateľov v stavebnej oblasti, stavebných inžinierov, architektov sme chceli eliminovať, a verím, že sa nám podarilo spraviť tým pozmeňovacím návrhom, kde bolo veľmi veľa tých pozmeňujúcich... (Prerušenie vystúpenia časomerom.)
75. schôdza NR SR - 3.deň - A. dopoludnia
Dátum: 2022-10-21
Poslanec: Pročko, Jozef (OĽANO)
Druh vystúpenia: Vystúpenie v rozprave

92. Vážené pani poslankyne, vážení páni poslanci... (krátka pauza, rečník sa otočil smerom k predsedajúcemu). Ďakujem. V súlade s § 73 zákona o rokovacom poriadku som bol určený Výborom Národnej rady pre ľudské práva a národnostné menšiny za spravodajcu k návrhu uvedeného zákona (tlač 1259). Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko ministerstva financií. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali ústavnoprávny výbor, Výbor Národnej rady Slovenskej republiky pre financie a rozpočet, Výbor Národnej rady pre sociálne veci a Výbor Národnej rady Slovenskej republiky pre ľudské práva a národnostné menšiny. Za gestorský výbor navrhujem Výbor Národnej rady pre ľudské práva a národnostné menšiny. Odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Prosím, pán predseda, otvorte všeobecnú rozpravu.
59. schôdza NR SR - 1.deň - B. popoludní
Dátum: 2022-02-25
Poslanec: Pollák, Peter (OĽANO)
Druh vystúpenia: Vystúpenie s faktickou poznámkou

60. Ďakujem pekne. Ja by som chcel vyzvať opozičných, ale aj koaličných poslancov, táto schôdza nie je o sebaprezentácii, táto schôdza je kvôli Ukrajine, aby sme pomohli ukrajinským ľuďom, tým, ktorí stoja pred hranicami so Slovenskom, aby sme aspoň nejakou trochou pomohli tým ukrajinským ženám a deťom. Bohužiaľ, ukrajinskí muži sú otáčaní naspäť do krajiny, aby išli bojovať. Nechcem nikomu brať právo vyjadriť svoj názor alebo teda uberať niekoho slobodu prejavu, ale skúsme sa naozaj zdržať hocijakých sebaprezentácií nejakých dejepisných udalostí. Čím skôr prijmeme legislatívu k tomu, aby sme pomohli Ukrajincom, tým skôr sa naozaj tým Ukrajincom aj pomôže. Skúsme sa naozaj zastaviť nad tým a pozerať sa hlavne na ten ukrajinský ľud, ktorý dnes trpí. Nerobme dnes politiku, ale spoločne pomôžme Ukrajine, tak ako sme spolu sa postavili pri ukrajinskej hymne, zatlieskali sme prejavu, ukrajinskému veľvyslancovi, prosím vás, stále majte na pamäti, že na Ukrajine je vojna a táto schôdza je kvôli Ukrajincom, nie kvôli našej sebeprezentácii. Ďakujem pekne.